
A magyar csapat tagjaként negyedmagammal, – a versenyzők közül egyedüliként az ELTE-ről – valamint felkészítő tanárunkkal, Dr. Hungler Sára adjunktus asszonnyal több hónapnyi felkészülést követően 2018. június 14-16. között részt vettünk a harmadik Hugo Sinzheimer Európai Munkajogi Perszimulációs és Perbeszédmondó Versenyen az olaszországi Cassino városában.
A verseny első alkalommal hosszú előkészítés után, 2016 júniusában került megrendezésre az amszterdami Hugo Sinzheimer Intézet szervezésében. A verseny fő célja, hogy fiktív, de életszerű jogeseteken keresztül szélesítse és mélyítse az európai joghallgatók munkajogi szaktudását, valamint fejlessze írásbeli és előadói képességüket tárgyalótermi keretek között.

A verseny idei szervezője az University of Cassino and Southern Lazio volt, így a csapatok megmérettetésére Cassino városában került sor. A verseny minden évben valamely részvevő ország jogán alapul: 2018-ban a holland jogi szabályozás jelentette a kiindulópontot. Ehhez illeszkedve a szakmai, valamint a diákokból álló zsűri tagjai is javarészt – az európai uniós munkajog mellett – a vonatkozó holland jogban is jártas személyek voltak.

Maga a verseny két napon keresztül zajlott, melyet egy informális fogadás előzött meg, ahol a résztvevő országok képviselői saját nemzetiségük jellegzetes és nevezetes ételeivel, italaival ismertethették meg társaikat. A magyar asztal nagy sikernek örvendett a számos finomságnak köszönhetően, úgy mint a kolbász, a szalámi, a beigli, a pálinka és a marcipán. Az este végén került sor a negyeddöntős csoportok kisorsolására, amely alapján a magyar csapat a német és az olasz csapatokkal került egy negyedöntős körbe. 

Ezt követően, a versenyzők kézhez kapták a vetélytársaik írásbeli beadványát, így lehetőség volt mind a német, mind az olasz jogi álláspont tanulmányozására, valamint arra, hogy a magyar válogatott fel tudjon készülni a szóbeli reakciókra.
Másnap reggel a csoportkörök több idősávban zajlottak. Az egyes megszólalások szigorú időtartamokhoz voltak kötve, amelyeket a holland diákbírák ellenőriztek. Ahogy már említettem, minden bíróság egy holland diákbíróból és két-két szakmai bíróból állt. Elsőként a felperesek adták elő keresetüket tizenöt percben, majd ezt követték az alperesek ellenkérelmei szintén tizenöt percben. Ezt követően mind a diák-, mind a szakmai bírák kérdéseket tettek fel a feleknek, amelyek segítették az érvek tisztázását, illetve az esetleges ellentmondások értelmezését. Végül, a bíróság lehetőséget adott a feleknek két-két perces válaszra és viszontválaszra.
Én alperesi első felszólalóként az olaszok elleni körben védtem a csapat jogi álláspontját, valamint támadtam az ellenfél érvelését. A jogeset a rendkívül sokszínű volt és sok-sok fontos munkajogi problémát feszegetett, úgy mint többek között az egyenlő bánásmód követelménye, a klasszifikáció kérdésköre, a digitalizáció hatása a munkajogban az algoritmusok alkalmazásának elterjedésével és az adatvédelem kérdései.

Habár a magyar csapat nem jutott a legjobb négy közé – ahonnan a döntőben a grúz válogatott került ki győztesen –, sikeresen helyt álltunk és sok-sok szakmai és személyes élménnyel gazdagodva jöttünk haza a megmérettetésről.

Úgy gondolom, hogy a verseny pozitívan járult hozzá a személyes fejlődésemhez, ugyanis nemcsak, hogy lehetőségem nyílt a gyakorlatban is kamatoztatni az egyetemen és a külön felkészülés során megszerzett tudásomat, de mindezt egy nemzetközi környezetben, elismert szakemberek előtt tehettem, ami rendkívül inspiráló. Mind a logikus gondolkodás, a rendszerlátó-képesség valamint a strukturált érvelés alapvető fontosságú készségek a jogászi hivatás során, melyeket mind-mind jól fejleszt egy ilyen verseny. Emelett pedig, a vonatkozó joganyag ismeretén kívül bővült mind az általános, mind a speciális szakirodalmi tudásom is a felkészülés során, mely biztos vagyok benne, hogy javamra fog válni mind egy esetleges tudományos vagy egy gyakorlati pálya során.

További információk a versenyről:
http://hsi.uva.nl/en/hs-mcc/hs-mcc-june-2018/hs-mcc-june-2018.html
https://www.ajk.elte.hu/content/dekani-fogadas.t.4553


